# Den store håpsforteljinga

«Det hende i dei dagar,» slik byrjar juleevangeliet. Noko stort hende i vår historie som fekk konsekvensar for heile verda. Då Jesus vart fødd, vart Gud eit menneske. Forteljinga om Josef, Maria og det vesle Jesusbarnet er noko av det vakraste som nokon gong er blitt skrive. Jula viser at vi betyr noko for Gud. Vi er ikkje gløymde, men elska av Gud.

Dei gamle grekarane snakka om krafta bakfrå. Med det meinte dei at dei gode hendingane i fortida gir oss kraft til å leve i dag. Vissheita om ikkje å vere gløymd, men elska av vår skapar, har bore menneske i både gode og tunge tider. Underet på Betlehemsmarkene har gitt kraft til menneske i 2000 år.

Men grekarane snakka ikkje berre om krafta bakfrå, men også om krafta forfrå. Med forfrå tenkte dei på kva som ein gong skal skje. Kva vi trur om framtida påverkar livet vårt her og no.

Juleevangeliet handlar ikkje berre om kva som ein gong hende i vår historie. Det inngår i den store forteljinga om kva som ein gong skal skje med oss og vår verd. «I dag er det fødd dykk ein Frelsar, han er Den salva, Herren», song englane. Mot slutten av sitt liv på jorda hende det noko dramatisk i Jesu liv. Ikkje berre vart Gud menneske, han gav også sitt liv på ein kross. Lovsongen og gleda frå Betlehemsmarkene vart bytt med klage, sorg og død. Det er for å gi mitt liv for dykk, eg er komen, sa Jesus.

Men heller ikkje Jesu død er siste ordet i kva som skal skje med oss og denne verda. Jesu oppstode frå dei døde endra vår framtid. Disippelen Peter skriv til venene sine for å oppmuntre dei: «Velsigna er Gud, vår Herre Jesu Kristi Far, han som i si store miskunn har fødd oss på nytt til ei levande von ved Jesu Kristi oppstode frå dei døde. (1. Pet 1,3)»

Desse orda blir lesne ved kvar dåp i kyrkja og når vi tek farvel med eit kjært menneske. Han som vart fødd som eit lite forsvarslaust barn, viste seg å vere sterkare enn dødens og mørkets makt. Gud skal ein gong skape ei ny verd der det er slutt på all vondskap og liding. Vi vedkjenner at vi trur på «lekamens oppstode og det evige liv». Det er ikkje døden og mørkret som sigrar til sist.

Vi lever i mørkare tider enn på lang tid. Svein Ellingsen skildrar oppstoda som «lyset frå Guds framtid». Med lyset frå Betlehemsmarka og lyset frå Guds framtid får vi hjelp til å leve her og no. Også når livet er krevjande. For det er berre med krafta bakfrå og forfrå at livet kan levast i notida.

Velsigna advents- og juletid!

Stein Reinertsen  
Biskop i Agder og Telemark